作者:劉克莊
標題:賀新郎
內容:行樂尤宜少。憶坡公、洞簫聽罷，劃然長嘯。四海共知霜鬢滿，莫問近來何妙。也不記、金蓮曾照。老沒太官糕酒分，把茱萸、便準登高了。齊得喪，等嘻笑。集無韓子潮州表。數當時、南遷者眾，北歸人少。赤壁玉堂均一夢，此豈蠻煙能夭。與同叔、俱嘗知道。誰向進賢冠底說，畫出來、不似眉山帽。秋菊盞，獻公釂。